钦定古今图书集成/方舆汇编/职方典/第1483卷 > 楚雄府猺獞峒蛮考
## 钦定古今图书集成/方舆汇编/职方典/第1483卷 > 楚雄府猺獞峒蛮考

后汉

明帝永平元年秋八月《越巂姑复彝》叛州郡讨平之。

按《后汉书明帝本纪》云云。按《西南彝传》：“永平元年，姑复彝复叛，益州刺史发兵讨破之，斩其渠帅，传首京师。后太守巴郡张翕，政化清平，得彝人和，在都十七年卒。彝人爱慕，如丧父母。苏祈叟二百馀人，赍牛羊送丧，至翕本县安汉，起坟祭祀。诏书嘉美，为立祠堂。”

安帝元初三年。夏五月。越巂徼外彝举种内属按《后汉书安帝本纪》云云。按《西南彝传》。元初三年。郡徼外彝大羊等八种。户三万一千。口十六万七千六百二十。慕义内属。

四年冬十二月，越巂彝寇遂久，杀县令。

按安帝本纪云云

六年，永昌、益州蜀郡彝叛，与越巂。彝杀长吏，燔城邑，益州刺史张乔讨破之。

按《安帝本纪》云云，按《西南彝传》，“时郡县赋敛烦数，五年，以卷彝大牛种封离等反畔，杀遂久令。明年，永昌、益州及蜀郡，彝皆叛应之，众遂十馀万，破坏二十馀县，杀长吏，燔烧邑郭，剽略百姓，骸骨委积，千里无人。诏益州刺史张乔选堪能从事讨之，乔乃遣从事杨竦将兵至楪榆击之，贼盛走敢进。” 先以诏书告示三郡，密征求武士，重其购赏。乃进军与封离等战，大破之，斩首三万馀级，获生口千五百人，资财四千馀万，悉以赏军士。封离等惶怖，斩其司谋渠帅诣竦乞降，竦厚加慰纳，其馀三十六种皆来降附。竦因奏“长吏奸猾侵犯蛮彝者九十人，皆减死。” 州中论功，未及上，会竦病创卒。张乔深痛惜之，乃刻石勒铭，图画其像。天子以张翕有遗爱，乃拜其子湍为太守。彝人懽喜，奉迎道路，曰：“郎君仪貌类我府君。” 后湍颇失其心，有欲叛者，诸彝耆老相晓语曰：“当为先府君故。” 遂以得安。后顺、桓间，广汉冯颢为太守，政化尤多异迹云。

安帝永宁元年冬十二月，《永昌》徼外“掸国遣使贡献。”

按《安帝本纪》云云，按《西南彝传》：“永宁元年，掸国王雍由调复遣使者诣阙朝贺，献乐及幻人，能变化吐火，自支解，易牛马头，又善跳丸，数乃至千，自言我海西人，海西即大秦也，掸国西南通大秦。明年元会，安帝作乐于庭，封雍由调为汉大都尉，赐印绶金银彩缯各有差也。”

延光二年春正月，旄牛彝叛，寇灵关，杀县令。益州刺史、蜀郡西部都尉讨之。

按《安帝本纪》云云，按《西南彝传》，延光二年春，“旄牛彝叛，攻零关，杀长吏。益州刺史张乔与西部都尉击破之。于是分置属郡属国都尉领四县，如太守。”